Zeynəb gölü
Belə danışırlar ki, Əlincə qalasından bir qədər aralıda indi xarabalıqları
qalan Məzrə kəndindən Altun adlı bir oğlanla Berdi
kəndindən Zeynəb adlı bir qızın toyları imiş. Qəflətən Teymurləng
güclü qoşunla Məzrəyə hücum edib, camaatı qılıncdan keçirir. Bunu
görən Altunla Zeynəb əyinlərinə polad don geyir, qılınc-qalxan
götürüb iki yüz nəfərlik bir dəstəylə Teymurləngin qoşununa qarşı
vuruşurlar. Teymurləngin qoşunu sayca çox üstün olduğundan
Altunla Zeynəb öz dəstələrini də götürüb gizli yolla Əlincə qalasına
çəkilirlər.

Teymurləng uzun müddət Əlincə qalasını mühasirədə saxlayır.
Qalanı ala bilməyəcəyini başa düşən Teymurləng and içir ki, qalanı
ala bilməsə də, qaladakı döyüşçüləri acından qırmayınca çəkilib getməyəcək.
Teymurləngin niyyətindən xəbər tutan müdafiəçilər Altunun
göstərişiylə qaladakı əhəngdaşını un halına salıb, qalanın sağ tərəfindəki
sıldırım qayadan aşağı tökürlər.

İşi belə görən Teymurləng pərt olur. Sərkərdələrinə deyir ki, bunların
çörək ehtiyatı çoxdur. İnnən belə yüz il də saxlasaq, yenə təslim
olmayacaqlar. Teymurləng kor-peşman qaladan çəkilib gedir.
Rəvayətə görə, həmin vaxtdan qaladan aşağı tökülən əhəngdaşının
izi hələ də qalanın daşları üzərində qalmaqdadır.

Belə deyirlər ki, Teymurləng Əlincə qalasından çəkilib gedəndən
sonra Altun, qalanın müdafiəsini kiçik bir dəstəyə tapşırıb,
Zeynəbi də öz kəndləri Berdiyə göndərir. Özü başının dəstəsilə
Azərbaycanın hansı qalasınasa köməyə gedir.

Altunun Əlincə qalasından getmək xəbərini alan Teymurləng
qayıdıb yenidən qalanı mühasirəyə alır. Nə qədər çalışırsa qalanı
ələ keçirə bilmir. Necə olursa, Teymurləng Zeynəbin Berdi kəndində
olduğunu öyrənir. Fürsəti əldən verməyib Berdi kəndinə
hücum çəkir. Berdini dağıdır, viran qoyur. Düşmənə qarşı kişi kimi
vuruşan Zeynəb özünü yaxındakı gölün kənarına çatdırır. Ağır bir
daşı özünə bağlayıb, gölə atılır. Teymurləng boğulub ölən bu mərd
qızın hünərinə, cəsarətinə heyran qalır. Zeynəbi diri tuta bilməməyinə
heyifsilənir.

El içərisində indi də həmin gölə “ Zeynəb Gölü” deyirlər.

Rəvayətlər